9. การควบคุมภายใน

ในการประชุมคณะกรรมการบริษัทครั้งที่ 1/2555 เมื่อวันที่ 22 กุมภาพันธ์ 2555
โดยมีกรรมการตรวจสอบเข้าร่วมประชุมด้วย
คณะกรรมการบริษัทประเมินความเพียงพอของระบบการควบคุมภายในของบริษัทในรอบปี 2554
ซึ่งผู้ตรวจสอบภายในของบริษัท คือ บริษัท สอบบัญชีธรรมนิติ จำกัด
ได้ตรวจประเมินแล้วและมีความเห็นว่า บริษัทมีการปฏิบัติในส่วนของการควบคุมภายในที่สำคัญ
หรือการดำเนินงานและการบริหารจัดการซึ่งมีมิติการควบคุมภายในที่ดี
และมีการบริหารจัดการความเสี่ยงตามควร
ซึ่งหน่วยงานหรือองค์กรยังคงสามารถควบคุมการดำเนินงานหรือการบริหารจัดการความเสี่ยงได้เพียงพอที่จะสามารถให้ความมั่นใจได้ว่าการดำเนินงานจะบรรลุวัตถุประสงค์ของหน่วยงานและ/หรือเป้าหมายขององค์กรได้

1. ด้านองค์กรและสภาพแวดล้อม

บริษัทมีการจัดโครงสร้างอำนาจหน้าที่ของคณะกรรมการ และผู้บริหารและพนักงานไว้อย่างชัดเจน
มีการกำหนดเป้าหมายการดำเนินธุรกิจที่ชัดเจนและวัดผลได้
มีการจัดวางระบบป้องกันการใช้อำนาจหน้าที่ไปในทางมิชอบ
รวมตลอดถึงข้อกำหนดเกี่ยวกับจริยธรรมธุรกิจ จรรยาบรรณพนักงาน ให้แก่คณะกรรมการบริษัท
ฝ่ายบริหารและพนักงานไว้พึงปฏิบัติ ทั้งในกรอบของบริษัท และบริษัทย่อย
เชื่อได้ว่าสามารถป้องกันการนำทรัพย์สินของบริษัทไปใช้โดยมิชอบได้

2. ด้านการบริหารความเสี่ยง

บริษัทมีการบริหารจัดการความเสี่ยงตามลักษณะและประเภทของความเสี่ยงโดยประเมินจากปัจจัยภายใน
ภายนอก เพื่อกำหนดมาตรการป้องกันและบริหารความเสี่ยงให้อยู่ในระดับที่องค์กรยอมรับได้
และไม่ส่งผลกระทบต่อการดำเนินงานของบริษัทเป็นสำคัญ โดยมีการสื่อสารให้ผู้เกี่ยวข้องรับทราบ
ปฏิบัติตามและมีการติดตามผลอยู่เสมอ

3. ด้านการควบคุมการปฏิบัติงานของฝ่ายบริหาร

บริษัทมีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดขอบเขตอำนาจและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
พร้อมทั้งแบ่งแยกหน้าที่และความรับผิดชอบไว้
มีการกำหนดวิธีการเข้าทำธุรกรรมที่เกี่ยวโยงกันตามประกาศของคณะกรรมการตลาดหลักทรัพย์แห่งประเทศไทยกับบุคคลที่เกี่ยวโยงกันไว้อย่างชัดเจน
คณะกรรมการบริษัทได้รับรายงานและทำการตรวจสอบทบทวนผลการปฏิบัติงานของฝ่ายบริหารเป็นประจำสม่ำเสมอ

4. ด้านระบบสารสนเทศและการสื่อสารข้อมูล

บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีรับรองทั่วไป มีการนำ Application Software
มาใช้เพื่อเสริมประสิทธิภาพในการวางแผนการใช้ทรัพยากร และการบริหารข้อมูลทางการบัญชี
การเงิน การซื้อ การขาย การบริหารสินค้าคงคลัง และข้อมูลการวางแผนการผลิต
เพื่อให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ
โดยได้วางมาตรการป้องกันความเสี่ยงที่อาจจะเกิดขึ้นจากระบบสารสนเทศด้วยเช่นกัน

ในการประชุมคณะกรรมการและผู้ถือหุ้น
บริษัทมีการจัดส่งจดหมายเชิญประชุมพร้อมทั้งข้อมูลประกอบที่เพียงพอต่อการตัดสินใจ
ตามระยะเวลาที่กฎหมายกำหนด พร้อมทั้งมีการบันทึกรายงานการประชุมที่มีสาระสำคัญครบถ้วน
และบันทึกความเห็นของกรรมการและผู้ถือหุ้นในเรื่องที่พิจารณาไว้เป็นมติของวาระการประชุมโดยรวม
หากมีข้อซักถามหรือความเห็นไม่ตรงกันจะบันทึกไว้ในรายงานการประชุม

5. ด้านระบบการติดตาม

บริษัทมีการกำหนดเป้าหมายการดำเนินงานและเปรียบเทียบผลการดำเนินงานให้เป็นไปตามเป้าหมาย
หากมีความแตกต่างจะดำเนินการแก้ไขหรือปรับเปลี่ยนแผนการดำเนินงานให้ทันเวลาและเหมะสมกับสถานการณ์
อีกทั้งมีการตรวจสอบการปฏิบัติงานตามระบบควบคุมภายในที่วางไว้อย่างสม่ำเสมอโดยหน่วยงานตรวจสอบภายใน
และกำหนดให้มีการรายงานผลการตรวจสอบตรงต่อคณะกรรมการตรวจสอบ
หากพบข้อบกพร่องที่มีนัยสำคัญคณะกรรมการตรวจสอบต้องรายงานต่อคณะกรรมการบริษัท
เพื่อพิจารณาสั่งการแก้ไขภายในระยะเวลาอันควร

จากการประเมินระบบการควบคุมภายในของบริษัทในด้านต่าง ๆ 5 ส่วนดังกล่าวข้างต้น
คณะกรรมการเห็นว่า บริษัทมีระบบการควบคุมภายในที่มีความเหมาะสมและเพียงพอแล้ว
และคณะกรรมการบริษัทตระหนักดีว่า ระบบการควบคุมภายในใด ๆ
ก็ตามอาจจะไม่สามารถรับประกันได้ทั้งหมดต่อความเสียหายอันเกิดจากความผิดพลาดที่เป็นสาระสำคัญแต่ก็สามารถป้องกันหรือรับประกันได้
ในระดับที่สมเหตุสมผล

รายงานคณะกรรมการตรวจสอบ

  คณะกรรมการตรวจสอบบริษัทสหโคเจน (ชลบุรี) จำกัด (มหาชน) ประกอบด้วย

  1) นายนพพร พงษ์เวช

2) พลตำรวจเอก สมชาย ประภัสภักดี

3) นายอมร อัศวานันท์

4) นายสุรงค์ องค์โฆษิต

คณะกรรมการตรวจสอบปฏิบัติภายใต้กฎบัตรคณะกรรมการตรวจสอบ
ซึ่งได้รับความเห็นชอบจากคณะกรรมการบริษัทเมื่อวันที่ 27 กุมภาพันธ์ 2552 โดยมีบริษัท
สอบบัญชีธรรมนิติ จำกัด ปฏิบัติหน้าที่ตรวจสอบภายในตามแผนงานการตรวจสอบประจำปี
ซึ่งคณะกรรมการการตรวจสอบได้ร่วมพิจารณาและนำเสนอต่อคณะกรรมการบริษัทก่อนหน้านี้แล้ว
แผนการตรวจสอบครอบคลุมทุกขั้นตอนการปฏิบัติงานของบริษัททั้งในด้านขบวนการผลิตและฝ่ายสนับสนุนด้านบัญชี
บุคคลและธุรการ ผู้ตรวจสอบภายในเป็นผู้จัดทำรายงานของการตรวจสอบตามแผนงานทุกๆ ไตรมาส
หลังจากการที่ได้ร่วมประชุมพิจารณากับฝ่ายจัดการ
ก่อนนำส่งคณะกรรมการตรวจสอบเพื่อพิจารณาและรายงานให้กับคณะกรรมการบริษัทต่อไป
รายงานของการตรวจสอบประกอบไปด้วยผลของการตรวจสอบ
ข้อเสนอแนะในการแก้ไขและปรับปรุง และคะแนนถัวเฉลี่ยถ่วงน้ำหนักของทุกขั้นตอนการตรวจสอบ
ซึ่งผลคะแนนนี้อยู่ในระดับ “above acceptable” ตลอดมา
คณะกรรมการตรวจสอบมีความเห็นว่าฝ่ายจัดการได้ให้ความสำคัญต่อรายงานของผู้ตรวจสอบภายในและให้ความร่วมมือเป็นอย่างดีในการดำเนินการแก้ไขและปรับปรุง
ตามแนวทางที่ได้หารือร่วมกันทุก ๆ ไตรมาส

คณะกรรมการตรวจสอบให้ความสำคัญกับรายการเกี่ยวโยงกันเป็นพิเศษ
ทั้งรายการเดิมและรายการใหม่
และได้รายงานให้คณะกรรมการบริษัททราบว่ารายการเกี่ยวโยงกันเป็นตามเงื่อนไขการค้าปกติ
เอื้อประโยชน์ต่อบริษัทและเป็นไปตามหลักเกณฑ์
ระเบียบและข้อบังคับของตลาดหลักทรัพย์แห่งประเทศไทย นอกจากนี้
บริษัทมิได้มีข้อพิพาทกับบุคคลภายในและภายนอกและไม่มี คดีความในการฟ้องร้องในรอบปีที่ผ่านมา

คณะกรรมการตรวจสอบได้สอบทานงบการเงินรวมประจำไตรมาส
และงบการเงินรวมประจำปีร่วมกับผู้สอบบัญชีและฝ่ายจัดการ
เพื่อให้มั่นใจว่างบการเงินของบริษัทจัดทำขึ้นตามมาตรฐานการบัญชีที่รับรองทั่วไป
มาตรฐานรายงานทางการเงินระหว่างประเทศ และสอดคล้องกับหลักเกณฑ์ ระเบียบ
และข้อบังคับของกฎหมาย ก่อนที่จะนำเสนอต่อคณะกรรมการบริษัทเพื่อได้รับความเห็นชอบ
คณะกรรมการตรวจสอบยังได้พิจารณาสอบทานความเป็นกลางของผู้สอบบัญชีรับอนุญาตในเรื่องที่เกี่ยวข้องกับประโยชน์ทับซ้อน
และได้เสนอให้คณะกรรมการบริษัทนำเสนอต่อที่ประชุมสามัญ ผู้ถือหุ้นประจำปีให้แต่งตั้ง
บริษัทสำนักงาน เอินส์ท แอนด์ ยัง จำกัด เป็นผู้ตรวจสอบบัญชีของบริษัทในปี 2555 อีกวาระหนึ่ง

นายนพพร พงษ์เวช

  ประธานกรรมการตรวจสอบ